XCVII.  Ad abbatem et conventum Fiscanense.--Ut nullus in Ecclesiam vel personas corum excommunicationis possit vel interdicti sententiam promulgare.   (Veronae, Jun. 4.) [  Neustria pia,  242.]
URBANUS episcopus, servus servorum Dei, dilectis filiis HENRICO abbati et conventui monasterii Fiscanensis, salutem et apostolicam benedictionem.
Cum vobis a sede apostolica sit indultum, ut nullus in Ecclesiam vel personas vestras excommunicationis possit vel interdicti sententiam promulgare, quia venerabilis frater noster Rothomagensis archiepiscopus, nuper quemdam monachum vestrum excommunicationi supposuit, et eum postmodum pro sua voluntate absolvit, ex hoc vestrae timetis Ecclesiae praejudicium generari: unde nos vestrae volentes tranquillitati prospicere, apostolica auctoritate statuimus ut ex hoc nullum vobis vel Ecclesiae vestrae libertati praejudicium generetur. Nulli ergo omnino hominum liceat hanc paginam nostrae constitutionis infringere, etc. Datum Veronae, II Nonas Junii.